Uchiadai naaweda,
Jesupa mãgaji:
—Mɨ uva kꞌarrakꞌa pipɨara bɨda aji.
Jõdee mɨ Akꞌõre chi uva uuda akꞌɨparikꞌa bɨ.
Mɨ kꞌarradepema jɨ̃kꞌara chau–e bɨ pɨrã,
irua mãgɨ́ jɨ̃kꞌara tꞌɨapꞌetꞌaapari.
Jõdee chi jɨ̃kꞌara chauparidepema jua chakꞌeerã jaritꞌaapari mãgɨ́ jɨ̃kꞌara waapɨara chaumerã.
Parã mãgɨ́ jɨ̃kꞌara jaridákꞌata pꞌanɨ mɨa ũraa jarada ijãadapꞌedaa perã.
Mɨ ome araa pꞌanapatáatɨ mɨ parã ome araa baparikꞌa.
Uva jɨ̃kꞌara ichi itu chaukꞌaa chi kꞌarra ome araa ba–e pɨrã.
Mãga pɨkꞌa pãchi kꞌĩradoopa mɨa oopi bɨkꞌa pꞌoyaa ooda–e,
mɨ ome araa pꞌanapataada–e pɨrã.
ʼMɨda aji,
uva kꞌarrakꞌa bɨ.
Jõdee parã chi jɨ̃kꞌarákꞌata pꞌanɨ.
Uva jɨ̃kꞌara pia chauparikꞌa araa bakꞌãri chi kꞌarra ome,
mãga pɨkꞌa parã mɨ ome araa pꞌanapataadakꞌãri,
ne–inaa chokꞌara mɨa oopi bɨkꞌa oopataadaitꞌee.
Mamĩda mɨ wẽe parãpa maarepida ooda–e pai mɨa oopi bɨkꞌa.
Uva jɨ̃kꞌara chaukꞌaa bakꞌãri,
tꞌɨapꞌekꞌoodapꞌeda,
pꞌe nɨ̃bɨpata akꞌõrejĩrumaa pꞌookꞌoodaimerã.
Maapꞌeda tꞌɨpɨtaude batꞌakꞌoopata paakꞌoodaimerã.
Mãga pɨkꞌa paitꞌee chi mɨ wẽe beerã ome.
ʼMamĩda parã araa pꞌanaruta pɨrã mɨ ome mãikꞌaapa mɨ ũraade jara bɨkꞌa ooruta pɨrã,
ɨtꞌaa iidipatáatɨ pãchia iidi kꞌiniata.
Mɨ Akꞌõrepa ooitꞌee parãpa iidi pꞌanɨkꞌa.
Parãpa ne–inaa chokꞌara mɨa oopi bɨkꞌa oodakꞌãri,
akꞌɨpipata wãara mɨ kꞌõpꞌãyoorã.
Mãga unudakꞌãri,
awaraarãpa “Tachi Akꞌõre jõmaarã kꞌãyaara waibɨara bɨda” adaitꞌee.
Mɨ Akꞌõrepa mɨ kꞌinia iru baparikꞌa,
mɨa aukꞌa parã kꞌinia iru bapari.
Mɨ ome chikꞌinia pꞌanapatáatɨ.
Mɨ,
mɨ Akꞌõre ome chikꞌinia bapari,
mɨa oopari perã irua jara bɨkꞌa.
Mãgá parã mɨ ome chikꞌinia pꞌanapataadaitꞌee,
mɨa jara bɨkꞌa ooruta pɨrã.
ʼMɨa mãga jaraji mɨkꞌa parã tꞌãri o–ĩa pꞌanapataadamerã.
Kꞌinia bɨ parã tꞌãri o–ĩa pꞌanapataadamerã.
Mɨa nãga jara bɨ:
Chikꞌinia pꞌanapatáatɨ,
mɨa parã kꞌinia iru baparikꞌa.
Eperãpa chi kꞌõpꞌãyo audú kꞌinia iru bakꞌãri,
iru kꞌaripapari ma kꞌaurepa piuru pɨjida.
Ma kꞌãyaara apidaapa awaraa eperã audupɨara kꞌinia iru pꞌanada–e pai.
Parã wãara mɨ kꞌõpꞌãyoorã,
mɨ ũraa jara bɨkꞌa oo wãruta pɨrã.
Waa mɨa parã tꞌɨ̃jara–e “mimiapataarã”,
mimiaparipa kꞌawa–e bairã ne–inaa jõmaweda chi poropa oo bɨ.
Ma kꞌãyaara tꞌɨ̃jara bɨ “mɨchi kꞌõpꞌãyoorã” mɨa kꞌawapida perã jõmaweda mɨ Akꞌõrepa mɨmaa jarada.
Parãpa mɨ jɨrɨtꞌerada–e paji.
Mɨata parã jɨrɨtꞌeraji mãikꞌaapa awara bɨji mɨ ũraa jarateenadamerã.
Mãgá parã kꞌaurepa eperãarãpa ma ũraa ũridapꞌeda,
mɨde ijãadai mãikꞌaapa ichita pꞌanapataadai mɨ ome.
Ma awara ma jarateenadapꞌedaa kꞌaurepa parãpa mɨ tꞌɨ̃de ne–inaa iididakꞌãri mɨ Akꞌõremaa mɨchideerã perã,
irua ooitꞌee parãpa iidi pꞌanɨkꞌa.
Waya mɨa jara bɨ:
chikꞌinia pꞌanapatáatɨ.